Summary: O ministerio español de Interior anunciaba nunha nota na súa páxina web as detencións de varios avogados namentres mantiñan unha reunión nun despacho, axusados de firmar parte da estrutura de ETA. A nota de prensa remitiuse aos medios, filtrándose a algún deles os nomes dos detidos. Mais todo iso fíxose antes da operación.

Unha operación da Garda Civil en Euskal Herría saldouse coa detención de oito persoas, varias delas avogad@s, que se ocupan da defensa dos e das presas da organización ETA. O departamento español mesmo filtraba nomes e apelidos dos detidos a medios afíns. Segundo informaba o ministerio español de Interior na súa páxina web, os arrestos producíronse namentres @s letrad@s mantiñan unha xuntanza no despacho dun deles. Son seis en total as persoas detidas e a Garda Civil considera que era esta "a única estrutura activa de ETA en España". O departamento que dirixe Jorge Fernández Díaz fala de "presuntos membros de ETA", malia informar de que se trata de profesionais do dereito. A orde foi ditada polo xulgado central de instrución nº6 da Audiencia Nacional española. Mais o propio ministerio solicitou minutos despois de colgar esta nota de prensa que a mesma fose anulada. Un erro? Máis ben un 'adianto', pois pouco despois o despregamento das forzas de seguridade españolas en Bilbo, Hernani e Donosti saldábase coa detención dalgunhas das persoas que o ministerio 'filtrara' a medios amigos. Este operativo prodúcese ás portas da mobilización contra a dispersión dos presos vascos que este sábado decorrerá en Bilbo e que espera reunir, como é tradicional, a ducias de milleiros de persoas.


Summary: Máis de mil persoas manifestáronse na Coruña na mobilización convocada por CCOO e UXT. Ambos destacan a importancia da nova reforma laboral e lanzan críticas contra a CEOE.

A manifestación con motivo do 1 de maio convocada polos sindicatos CCOO e UXT tivo lugar na Coruña nunha marcha pola Avenida Linares Rivas desde a Praza da Palloza até a Praza de Ourense. Neste percorrido corearon consignas como "que viva a loita dá clase obreira", "é a criminal, a patronal" ou "aquí está, aquí vese, a mocidade obreira en pé". Minutos antes do inicio, a secretaria xeral de Comisións Obreiras na Galiza, Amelia Pérez, defendeu que o factor traballo "segue transformando a vida da xente" e, por tanto, debe poñerse "no centro das políticas". As mulleres galegas seguen a cobrar de media 5.000 euros menos que os homes Para ela, estas políticas deben buscar a suba de salarios, a contención de prezos, algo "imprescindíbel" xungo con máis igualdade e cohesión social. "A desigualdade é o maior disolvente da democracia", remarcou respecto diso. Tal e como detallou, é necesario subir salarios "porque na situación na que está a clase traballadora non pode volver pagar os pratos rotos . Con todo, sinalou algúns puntos fortes dos últimos anos como o incremento dos dous últimos anos do salario mínimo interprofesional ou a reforma laboral, "que xa dá os seus resultados en materia de contratación". Pérez tamén se mostrou moi crítica coa patronal, á que afeou a súa "intransixencia" en canto a " garantir o poder adquisitivo nos convenios" e co Partido Popular. "Non podemos seguir nunha situación de interinidade, as familias deste país non poden esperar polos tempos do PP". Polo seu lado, o líder do outro sindicato convocante, UXT, José Antonio Gómez, expresouse nos mesmos termos. Así, demandou á CEOE "que os beneficios empresariais revertan na clase traballadora" e insisitiu en que "non pode ser que se neguen a incluír cláusulas de revisión salarial nos convenios cando os prezos soben un 10%". CCOO e UXT reivindican que o Goberno "cumpra" co persoal traballador Gómez tamén solicitou aos gobernos "as axudas públicas necesarias", cun control de prezos, a subida de salarios e políticas de igualdade. "Hai máis de 500.000 persoas na Galiza que reciben menos de 1.000 euros", lembrou. O líder sindical lamentou ademais o contexto no que se celebra este 1 de maio. "Todos pensabamos que iamos falar de recuperación económica mais coa desgraza da guerra de Ucraína, a subida da inflación, cambiou todo o escenario económico", comentou, tras o que quixo tamén mostrar "toda a solidariedade" cos pobos que sofren guerras e opresión, "concretamente cos ucraínos". Representación poítica Na manifestación tamén participaron algúns dos líderes políticos, como a vicesecretaria xeral do PSdeG e alcaldesa de Lugo, Lara Méndez, que mostrou a "preocupación" do partido por "os dereitos que se van vendo mermados". Por iso, pide seguir "consolidando dereitos laborais" e "reivindicado o traballo en maiúsculas"; "a mellor capacidade para crecemento da Galiza e o Estado español". Méndez mostrouse especialmente crítica co partido popular e co presidente en funcións da Xunta, Núñez Feixoo, ao que acusou de deixar a Galiza "coa maior taxa de desemprego en 13 anos, cunha perda de 100.000 postos de traballo; o PIB un 5% por baixo da media e con 1.800 euros menos por persoa a nivel per cápita". Tamén o secretario xeral de Podemos na Galiza, Antón Gómez Reino, chamou a continuar á mobilización e á loita para "consolidar" os "avances" conseguidos até o momento. "Levamos dous anos moi difíciles, coa guerra e a pandemia, e a pesar diso avanzouse no marco xeral dos dereitos dos traballadores", defendeu. "Temos moitas tarefas pendentes, sobre todo nesta comarca, cunha crise industrial a liquidar", lembrou Gómez Reino, que a pesar disto puxo en valor a reforma laboral actual, "a primeira en 40 anos que defendeu e puxo por diante os dereitos dos traballadores, en termos de combater a temporalidade e a precariedade".


Summary: A CIG convoca asembleas e mobilizacións nas 7 cidades e en varias vilas galegas con motivo do Día da clase obreira galega .

O Día da clase obreira galega a CIG pedirá na rúa a derrogación das reformas laborais e lei mordaza. Con este motivo, decorrerán asembleas e mobilizacións nas 7 cidades e en varias vilas galegas baixo o lema "Reformas Laborais e Lei Mordaza, anulación xa!". O secretario xeral da CIG, Suso Seixo, explicou que coas reforma laborais e a Lei Mordaza empeorouse a calidade de traballo e de vida das clases populares, facilitouse despedimentos, limitáronse liberdades e dereitos... E entende que após os resultados do 20-D,"ábrese unha porta que pode facilitar a derrogación" desta lexislación laboral e do recorte de dereitos e liberdades públicas que, a xuízo do secretario xeral, "están, en grande parte, na base do que foi o deterioro das condicións laborais e da política represiva do PP". Pobreza laboral Seixo explica que, xunto con estas reivindicación, a CIG avaliará, nas asembleas e na campaña que arredor do 10 de Marzo se está a desenvolver en toda Galiza, a situación sociolaboral e económica que sofre o noso país e que define como "altamente preocupante". Neste sentido, salienta que o desemprego afecta a preto de 250.000 persoas; que o tramo de asalariados que medrou nos últimos anos foi o daqueles que teñen uns ingresos do 50% do SMI e que non chegan aos 2.000 € ao ano e que "non poden ter a consideración de traballadores/as en activo". Asembleas e concentracións - Ferrol 10:00 h. Asemblea Delegados/as 12:00 h. Ofrenda Floral 20:00 h. Manifestación con saída de Eduardo Pondal, a carón do local sindical - A Coruña: 10:00 h. Asemblea de Delegadas/os no Salón de Actos Edificio Sindical 12:00 h. Concentración diante da Delegación do Goberno. - Compostela: 18:00 Asemblea de Delegados/as na Faculdade de Políticas 20:00 h. Manifestación con saída da Praza Roxa - Lugo 10:00h. Asemblea de Delegados/as no Salón de Actos da Casa Sindical 12:00h. Concentración diante da Subdelegación do Goberno de Lugo (Praza de Armanyá) - Viveiro: 10:00h. Asemblea de Delegados/as no local da CIG de Viveiro 12:00h. Concentración diante dos Xulgados de Viveiro. - Ourense Asemblea de Delegadas/os no Salón de Actos da Casa Sindical 11:30 h. Concentración diante da Subdelegación do Goberno. - Pontevedra: 10:00 h Asemblea de Delegadas/os no Salón de Actos Edificio Sindical 12:00 h Concentración diante da Delegación do Goberno - Vigo: 20:00 h. Manifestación con saída desde a Doblada


Summary: O Tribunal Europeo de Dereitos Humanos fallou a favor de Patxi Arratibel que fora detido pola Garda Civil en 2011.

O TEDH condenou esta terza feira, por sétima ocasión, ao Estado español por non ter investigado a denuncia de torturas presentada polo cidadán basco, Patxi Arratibel quen foi detido pola Garda Civil en 2011 acusado de facer parte da organización Ekin. Arratibel denunciou, xa naquela altura perante as instancias xudiciais españolas, ter padecido torturas físicas e psicolóxicas durante o período de incomunicación. Entre os feitos denunciados atópanse "golpes por todo o corpo", "simulacros de violación" e a aplicación de "electrodos" para alén de ameazas. Porén, a súa demanda non foi escoitada aínda despois de sinalar que nunha das declaracións policiais asinadas escribira , xunto á súa sinatura, a palabra 'aztnugal', 'Laguntza' ao revés que en euskera significa 'axuda'. Arratibel denunciou ter padecido torturas físicas e psicolóxicas durante a incomunicación Agora, o Tribunal Europeo de Dereitos Humanos dálle a razón e condena ao Estado español por non ter investigado a denuncia. Neste senso, sinala que a pescuda desenvolvida polas institucións españolas "non se fixo a fondo nen foi efectiva". Aliás, o Tribunal lémbralle a España que durante o período de incomunicación exíxese "un esforzo máis importante por parte das autoridades" para "determinar os feitos denunciados" debido á "vulnerabilidade" da persoa detida. Con esta sentenza referida ao caso de Arratibel, suman xa sete as sentenzas condenatorias ao Estado español por non investigar torturas policiais. Seis delas referentes a cidadás e cidadáns bascos: Mikel San Argimiro (2010); Iker Beristain (2010); Martxelo Otamendi (2012); Beatriz Etxebarria e Ohian Ataun (2014). Outra --a primeira-- tivo lugar no 2004 e facía referencia á detención de 45 persoas no marco dos Xogos Olímpicos de Barcelona'92. Foran acusadas de pertenza a Terra Lliure nun operativo dirixido polo xuíz Baltasar Garzón.


Summary: Os investigadores detectan unha rede de presunto "tráfico de influencias" no Concello canalizado a través do tenente de alcalde. A información atopada nos ordenadores municipais amosan o intercambio de currículos, recomendacións e agradecementos.

Xulio Ferreiro: "Mentres 22.000 persoas padecen o paro na Coruña, as amizades do PP parten con vantaxe" En maio de 2012 había 23.849 persoas anotadas nas oficinas de emprego do municipio da Coruña, case un 20% máis que un ano antes, cando o PP logrou a súa histórica maioría absoluta con Carlos Negreira á fronte. Mentres, a afiliación á Seguridade Social non deixaba de baixar, cunha media dunhas 85.000 persoas afiliadas que un ano despois eran apenas 82.000 e en 2014, pouco máis de 80.000 como cifra media. Este é o contexto no que, segundo a investigación da Operación Pokémon, o Concello da Coruña se converteu nunha "axencia de colocación" na que, segundo a xuíza Pilar de Lara, os postos de traballo non se asignaban de forma "regulamentaria" e con criterios de "igualdade, mérito e competencia", senón que pesaba máis a afinidade co PP e a posibilidade de ter acceso directo a cargos do goberno municipal. Segundo os últimos informes de Vixilancia Aduaneira incorporados ao sumario do caso, a cuxo contido tivo acceso Praza Pública, a suposta rede de enchufes de cargos populares desenvolveuse dende o seu acceso ao Concello en 2011 e vese "referendada" polos correos electrónicos intervidos no "volcado informático" realizado polos axentes no Pazo de María Pita en decembro de 2013. Eses correos sitúan o tenente de alcalde, Julio Flores, como receptor de currículos e peticións de recomendacións de, cando menos, unha corentena de persoas. O número dous de Negreira redirixiría, á súa vez, esas solicitudes de enchufes cara ao grupo Véndex, conglomerado de empresas que a investigación sitúa na cerna da trama. Os investigadores detectan unha rede de presunto "tráfico de influencias" no Concello canalizado a través do tenente de alcalde Atendendo ás indagacións de Vixilancia Aduaneira o responsable de Véndex en Galicia, José María Tutor, colaboraría activamente neste "presunto tráfico de influencias" atendendo as "recomendacións de Julio Flores" dentro do seu "propósito de colocar persoas recomendadas por persoal da máxima representatividade do Concello" como contrapartida para conseguir concesións municipais. Unha das concesións sinaldas é o "contrato de servizos integrais de limpeza, conserxaría e mantemento do centro sociocultural Ágora" onde, destaca Tutor nunha das conversas telefónicas gravadas, "as persoas que están traballando son todas da nova corporación". Por este motivo, din os investigadores, "o máis importante" para lograr a concesiń "non é o contido dos pregos, senón que o persoal (...) é da nova xente do goberno municipal da Coruña". Intercambio de currículos e agradecementos Os correos electrónicos intervidos son todo un retrato de múltiples casos de persoas afectadas pola crise que, como moitas outras, sufren problemas para facerlle fronte a pagamentos cotiáns ou para manteren as súas vivendas, ou padecen a presión da fin das prestacións por desemprego. A diferenza fundamental a respecto do resto da poboación é a posibilidade de acceder a un emprego vinculado ao Concello dende fóra das canles ordinarias. Deste xeito, por exemplo, Flores pídelle a Tutor que "lle busque algo" a unha persoa que lle pediu un posto de traballo. Tutor, pola súa banda, indícalle ao tenente de alcalde que "necesita" un "diplomado en turismo para substituír aos que están na caseta que está ao pé da Torre de Hércules" e que "mire se ten alguén na lista" que responda a ese perfil. O mesmo fai, pouco despois, para cubrir postos de persoal de limpeza para dúas instalacións municipais. O responsable de Véndex pídelle a Flores nomes da súa "lista" para cubrir postos vacantes Os correos retratan, ao tempo, as reaccións de agradecemento das persoas enchufadas. "Querido Julio. Quiero expresarte toda mi gratitud y cariño. Me has ayudado, quizás cuando más lo necesitaba en mi vida. Como nadie lo ha hecho nunca. Todo este tiempo me ha servido para reafirmarme como persona", indica un traballador que atribúe á mediación do político o seu traballo nos servizos das praias e nos grupos de emerxencias. "Querido Julio, esta mañana (...) confirmaron a mi hija (...) en la alcaldía. Quiero pues transmitirte mi profundo sentimiento de reconocimiento por todas las molestias que en este terreno determinastes. Si en algún momento, he molestado, pido disculpas por ello los hijos forman parte especial en la vida de los padres", di un funcionario municipal tras confirmar a colocación da súa filla. "Querido Julio, me has ayudado como nadie lo ha hecho nunca", dille ao tenente de alcalde unha das persoas presuntamente enchufadas Do devandito volcado informático realizado os axentes tamén tiran a presunta intermediación nas cuñas doutros membros do PP, como as edís Begoña Freire, Rosa Gallego e Mariel Padín, ou o ex conselleiro de Educación e candidato do PP en Ourense, Jesús Vázquez. Asemade, é posible observar tamén como algunhas persoas botaban man de Flores tanto para tentar a consecución dun posto de traballo como para salvar outro tipo de trámites: "Como sé que eres una persona que siempre estás atenta a cualquier oportunidad, te envío el currículum de una persona por si surge alguna opción", indica un dos correos. "Te agradecería si puedes hacer algo sobre lo de mi hijo para las Becas USA", dille o pai dun alumno dun colexio privado da cidade.


Summary: Os dous candidatos á secretaría xeral do PSdeG continúan coa súa xira por Galiza para conseguir apoios de cara ás primarias. Antes do debate, un e outro defenderon as súas equipas e ideas como as que poden loitar contra o Goberno de Alberto Núñez Feixoo para apealo da Xunta.

As primarias do PSdeG para conseguir o posto de secretario xeral están cada vez máis perto e os dous candidatos seguen a percorrer a Galiza na procura de apoios aos seus proxectos. Nesta cuarta feira, o actual secretario Gonzalo Caballero, que quere revalidar o cargo, estivo en Lugo onde defendeu que representa "o proxecto de esquerda galeguista gañador na Galiza". Antes da participación no debate co seu rival, o presidente da Deputación da Coruña, Valentín González Formoso, afirmou que "cada día atopa máis forza na militancia socialista", que desde o seu punto de vista "quere seguir avanzado". Camiñando nesa vía de esquerda e galeguismo cos "valores do feminismo, o ecoloxismo e o compromiso ético como bandeira". "Este proxecto é a mellor garantía para afrontar con éxito as municipais e as xerais de 2023 e para gobernar Galiza no 2024", sinalou Caballero. Porén, o aspirante ao liderado do partido no país, considera que a alternativa real e viábel ao Partido Popular é a que representan el e a súa equipa. González Formoso, que entre outros lugares estivo na Coruña até a tarde desta cuarta feira, remarcou que as e os socialistas queren "un PSdeG forte" porque a Galiza "precisa dun PSOE forte, que sexa alternativa clara ao Goberno de Feixoo". Estabelecéndose como garante desa fortaleza, o opoñente de Caballero chamou a unha participación masiva da militancia na cita coas urnas deste sábado 30 de outubro. "Non nos podemos conformar con superar ao BNG e ser segunda ou terceira forza política, temos que gobernar para mudar a vida das persoas", reflexionou.


Summary: Distintos medios de comunicación fanse eco da publicación no número 102 do semanario Sermos Galiza de dous poemas e un debuxo inéditos de Álvaro Cunqueiro.

Unha páxina completa dedícanlle os xornaiEl Correos El Progreso e El Correo Gallego á publicación dos inéditos de Cunqueiro en Sermos Galiza. "Documentos anteriores ao ano 1936 localizados nunha trabe situada nunha construción anexa á residencia familiar da estirpe dos Cunqueiro na Praza de Mondoñedo permitiron sacar á luz textos inéditos e debuxos do escritor mindoniense", comeza El Progreso na súa información na que dá conta da aparición e publicación destas pezas de mocidade do autor. "O semanario 'Sermos Galiza' publicou o achado na súa edición en papel", titula, pola súa banda El Correo Gallego que recorren ás explicacións de César Morán para valorar a relevancia dos poemas e os debuxos. Tamén El Ideal Gallego, Faro de Vigo e La Opinión de A Coruña recolleron nas súas seccións de cultura a nova do aparecimento dos textos do autor de Mondoñedo, un dos nomes máis relevantes da literatura galega do século XX. Pola súa parte, o xornal El Mundo informou nas súas páxinas da publicación dos dous poemas de Álvaro Cunqueiro na súa edición para todo o estado. eldiario.es e mundiario.com Tamén a axencia EFE remitiu un teletipo no que informaba da noticia literaria, nota que se reproduciu en numerosos medios, información que foi recollida impresa na pantalla na cadea televisiva de TVE 24 Horas. No ámbito dixital, o xornal Mundiario.Com -dirixido polo xornalista José Luís Gómez- facíase eco da información; da mesma maneira, eldiario.es recolle a información para todo o Estado, citando a orixe no semanario galego Sermos Galiza.


Summary: As Plataformas das Preferentes continuarán coas mobilizacións até que @s afectad@s recuperen a totalidade dos cartos. Segundo denunciaron no xuízo celebrado este día 9 en Compostela, quedan aínda 20.000 persoas que continúan sen recuperar os seus aforros.

A Plataforma de Afecta@s por Preferentes e Subordinadas de Compostela e Comarca apoiaron cunha concentración na mañá da quinta feira 9 de outubro á parella de afectad@s nun novo xuízo e anunciaron unha nova xuntanza de toda a coordinadora para aprobar novas accións encamiñadas a reclamaren a devolución da totalidade dos seus aforros. O vista oral do novo xuízo contra NovaGalicia Banco pola demanda presentada por Esther Perol e o seu home Miguel, activistas da plataforma serviu máis unha vez para que se fixera pública a vontade do colectivo de non deter as protestas até que se lles devolva a totalidade dos aforros. Sentenzas favorábeis a membros da plataforma de Compostela recibidas nos últimos tres días, coa conseguinte anulación do contrato e restitución dos aforros, ademais de costas xudiciais a cargo da entidade demandada animan á plataforma a continuar na súa loita, como fixeron na mañá desta quinta feira, cando diante dos xulgados da cidade manifestaron a súa vontade de continuar até que se recupere o 100% dos aforros. Segundo informan, devólvense polas sentenzas cantidades de 23.400 e 20.000 € e hai outros dous casos pendentes de sentenza. Hipocrisía de Escotet Valoran o anuncio do novo propietario de ABANCA, Juan Carlos Escotet da solución do problema para os dous mil empregados das caixas como "unha hipocrisía máis xa que incumpriu a que lles fixo aos clientes afectados o pasado mes de decembro de solucionar o problema nun prazo de tempo inferior a 90 días, a toas luces incumprido". Os colectivos de afectad@s calculan que son 20.000 as persoas que aínda non recuperaron os seus cartos que ascenderían a 200 millóns de euros, cantidade que poñen en comparanza cos 440 millóns que ABANCA recoñece como beneficios do primeiro semestre. Sen xuntanza con Feixoo O sábado 11 de outubro está convocada en Santiago unha xuntanza da Coordinadora Galega de Plataformas de Afectado na que se aprobarán novas mobilizacións para reclamar a solución definitiva do tema. Lamentan non ter tido neste tempo ningún apoio do goberno da Xunta e o seu presidente Alberto Núñez Feixoo, que continúa sen responder ás solicitudes de xuntanza. "O goberno galego desentendeuse totalmente e ignora a problemática dos afectados trala venta da entidade nacionalizada", denuncian, ao tempo que lembran que os casos solucionados débense a tres anos de mobilizacións e tamén ás resolucións xudiciais que están a ser a favor das demandas presentadas. "Considerámonos non só totalmente abandonados, senón aínda por riba represaliados polas distintas administracións públicas gobernadas polo PP, mediante as multas e sancións administrativas que se lle impuxeron inxustamente a membros das mesmas por participar en actos pacíficos de protesta", engaden, dunhas multas que ascenden a 20.000 euros dos que esixen a súa retirada.


Summary: Socialistas e nacionalistas explicitan o seu apoio as reivindicacións unitarias do persoal da Administración e esixirán este martes a retirada da lei que diminuirá retribucións e dereitos tanto ao funcionariado como aos traballadores contratados

A Xunta contra o mundo. Vinte e catro horas antes de que culmine no Parlamento a rapidísima tramitación da "lei de medidas temporais en determinadas materias do emprego público da Comunidade Autónoma", isto é, do plan de recortes ao conxunto do persoal ao servizo da Administración autonómica, as dúas forzas da oposición parlamentaria e todos os representantes dos propios traballadores veñen de sacar músculo a xeito de fronte común. Como era de agardar, en senllas xuntanzas socialistas e nacionalistas amosaron o seu total apoio ás reivindicacións unitarias de CIG, CCOO, UGT, CSI-F e USO e, no pleno que celebrará o Parlamento este martes, esixirán a devolución do proxecto de lei tanto polo xeito en que foi tramitado, por "autoritario", como sobre todo polo "ataque aos servizos públicos" que, afirman, trae consigo. A irritación das centrais sindicais non vén dada só polo propio plan de recortes -que abrangue dende xubilacións forzosas a recortes nas prestacións por baixa ou reducións de xornadas-, senón polo feito de que, din, non houbese lugar a negociación posible. Neste sentido, o responsable da área de función pública de Comisións, Ramiro Otero, lamenta especialmente que non puidesen dispoñer oficialmente da "exposición de motivos" da lei ata o encontro cos grupos da oposición. "Grazas ao PSdeG e ao BNG fomos quen de ter na man o motivo da rebaixa dos nosos salarios". Deste xeito, di Otero, queda demostrado o "sentido claro" da "negativa das organizacións sindicais" a sentar coa Consellería de Facenda para negociar: "a falta de información". O propio contido do plan de recortes é tamen para as centrais sindicais motivo dabondo para que non haxa lugar á negociación. Cómpre a "retirada do texto enteiro", sinala Carmen López Santamariña, da CIG, en cuxa opinión non procedeu "negociar punto por punto porque todos son lesivos", tanto para "os traballadores" como "para o conxunto dos servizos públicos" mediante a "liquidación de condicións de traballo e de postos de traballo". Con esta interpretación coincide José Francisco Méndez, de CSI-F, que ve no proxecto do gabinete de Alberto Núñez Feijóo un verdadeiro risco para uns servizos públicos que ata agora foron "modélicos" e tamén "dos máis baratos" de Europa. A sanidade, por exemplo, supón "o 6% do produto interior bruto, dous puntos por baixo da media da Unión Europea". "Estamos dispostos a traballar na procura da eficacia, se hai absentismo, estamos dispostos a poñer as medidas para previlo". Pero todo iso, advirte Méndez, "só pode facerse co diálogo, non con imposicións e leis non negociadas". A oposición ofrece alternativas ao axuste Así as cousas, o Goberno galego transitará entre un enorme cabreo dos representantes do persoal para chegar á Cámara e alí defender este martes, tamén en solitario, a súa tesoirada. Diante do seu proxecto a conselleira de Facenda, Elena Muñoz, atopará tamén os deputados de PSdeG e BNG que, ademais de no rexeitamento, coinciden tamén á hora de formular alternativas aos recortes. Tras coñecer de primeira man as demandas sindicais, o voceiro socialista en materia de función pública, José Manuel Lage Tuñas, ve a Feijóo decidido a "pór enriba das costas dos traballadores públicos o custo da crise económica", facéndoo ademais amosando "a súa faciana máis déspota", aprobando a lei cun trámite de urxencia que reduce ao mínimo a capacidade de intervención da oposición. No capítulo das alternativas, Lage coida que hai vías de aforro que deben ser exploradas antes de meter a tesoira no funcionariado. "Non se pode manter unha oficina da Xunta en Miami que custa máis de 11.000 dólares ao mes e ao mesmo tempo recortar servizos e negarlle dereitos aos traballadores, non se poden manter as delegacións territoriais mentres non se cubren baixas do persoal médico e se deteriora o ensino público", exemplifica. Do mesmo xeito, a voceira parlamentaria do BNG, Ana Pontón, lembra que os nacionalistas defenderán no pleno un texto alternativo completo á lei de Feijóo, con "outro tipo" de "racionalizacións": supresión das deputacións e das delegacións territoriais, eliminación do gasto "en propaganda" ou "axustes no gasto de gabinete". Ademais, di, a eliminación do plus de altos cargos debe ser "definitiva". Xunto a eses axustes, o paquete de medidas que proporá o Bloque inclúe tamén unha proposta de "incremento da recadación" mediante unha suba do treito autonómico do IRPF ás rendas máis altas e a recuperación plena do imposto de patrimonio. Con todo, non semella que estas iniciativas vaian ter acollida no Goberno, ao que lle abondan os votos do PP para sacar adiante o proxecto pola vía rápida. Desde a súa aprobación no Consello da Xunta e a súa ratificación definitiva median tan só doce días.


Summary: Ferrín anuncia que a Academia interpuxo un recurso de casación ante o Tribunal Supremo de Madrid contra o decreto da lingua para pedir a súa "anulación total" e amósase convencido de que teñen "moitas posibilidades de gañar". A presentación do recurso foi aprobada pola totalidade de membros do plenario.

A batalla xurídica contra o decretazo da lingua da Xunta do PP chega até as máximas instancias estatais. O presidente demisionario da Real Academia Galega (RAG), Xosé Luís Méndez Ferrín, anunciou dende a sede da rúa Tabernas da Coruña que a institución cultural presentou no Tribunal Supremo de Madrid un recurso de casación contra a sentenza do TSXG referente á polémica norma lingüística do actual goberno galego, da que só anulou dous puntos. "Pedimos a anulación total", afirmou Ferrín, que tamén se mostrou optimista xa que, segundo as súas palabras, "falei con algúns avogados e me dixeron que presentamos un recurso moi bo e temos posibilidades de gañar e cambiar así a presente política cultural". "Nós temos unha boa relación coa Xunta, menos neste asunto", afirmou Ferrín, que estivo acompañado por Xosé Luís Axeitos e Manuel González. Este último foi o que recoñeceu que o recurso de casación presentado pola RAG podería chegar a retirarse se o goberno do PP estivese disposto a sentarse a negociar unha mudanza da súa política lingüística. Ferrín denunciou o desleixo co que o Executivo de Feijóo tratou á Academia nesta cuestión: "Antes da elaboración do decreto, a RAG solicitoulle á Xunta poder exercer as súas funcións institucionais de defensa e promoción do idioma galego emitindo o correspondente informe preceptivo e non vinculante. Infelizmente a Xunta impediu que a RAG cumprira a súa función, o que nos obriga ao noso pesar a reivindicar de xeito legal a defensa do idioma, a única razón de ser desta Academia que fundou Murguía". Disenso no Parlamento e na rúa "Vivimos nunha situación de diglosia, cun bilingüismo desigual que mantén o galego en inferioridade e con esta acción a RAG pretende que se actúe a prol da normalización, para a cal o sistema educativo é decisivo. Queremos que se volva á norma aprobada por unanimidade en 2004, cando Feijóo era vicepresidente. Teño saudade daqueles tempos nos que había consenso sobre o galego no Parlamento, agora hai disenso, no Parlamento e na rúa", indicou o presidente da Academia, que lamentou que "a algúns que parece que non lles importe que se extinga o galego botarían as mans á cabeza se derrubaran o Pórtico da Gloria, cando o idioma é unha obra moito maior". Nin Ferrín -nin os membros da Academia que o acompañaban- quixeron referirse durante a conferencia de prensa a outras cuestións como a hipotética reconsideración da súa demisión. ,


Summary: O barril brent chegou aos 48 dólares, unha queda de practicamente o 50%.

Maduro sinala os Estados Unidos como responsábeis da queda do petróleo ao aplicar métodos de extración de crú -o fracking, de altísimo impacto ecolóxico- que están a afundir as cotizacións e a provocar serios problemas en economías altamente dependentes da exportación desta fonte de enerxía. O presidente de Venezuela acha que coa guerra do petróleo Washington persegue destruír Venezuela e Rusia. Desvelou Maduro que o plan de Washington consiste en "inundar o mercado petroleiro inxectando petróleo producido por un método de destrución natural, o método do fracking" "No mes de setembro o barril estaba a 95 dólares, e agora, 29 de decembro, está a 48, baixou case 50 dólares", afirmou esta segunda feira nunha reunión con empresarios do sector agrícola en Caracas. Para o líder venezuelano, "hai unha guerra planificada estratexicamente con tempo para destruír Rusia" e que tamén visa "destruír Venezuela. A Administración Obama tenta "recolonizar" o país bolivariano, acabar coa súa "revolución" e procurar o seu "colapso económico". Desvelou Maduro que o plan de Washington consiste en "inundar o mercado petroleiro inxectando petróleo producido por un método de destrución natural, o método do fracking". O sucesor de Hugo Chávez sostén que o proprio Obama ten admitido nos seus círculos máis próximos que "todo se ten feito para quebrar o presidente de Rusia, para quebrar a Federación rusa". A dependencia de Venezuela do petróleo é enorme. Estamos a falar do quinto exportador mundial de crú, vendedor de 2,5 millóns de barrís de petróleo diarios, dirixidos na súa maior parte a China e aos EUA. Recortes inevitábeis O 90% das divisas que recebe Venezuela e a metade dos ingresos do orzamento nacional veñen do petróleo. O orzamento estatal de Venezuela para 2015 estimaba que o barril estaría nos 60 dólares. A queda até os 48 obrigará o Goberno Maduro a introducir recortes. A oposición promovida e financiada por Washington apréstase a encirrar as contradicións sociais e procurar o derrubamento do Partido Socialista Unido de Venezuela no goberno.


Summary: O xurado destacou "a gran orixinalidade estrutural da obra", a través da cal se conta a vida do protagonista, o actor Sebastian Nell.

O xornalista e escritor compostelán Alberto Ramos gañou a XXVI edición do premio de novela 'Manuel García Barros (Ken Keirades)' coa súa obra 'Máscaras rotas para Sebastian Nell'. O xurado destaca a "gran orixinalidade estutural da obra e a densidade humana humana que resulta da caracterización do seu protagonista", un actor inglés nas súas últimas horas. Os membros do xurado destacan, ademais, a capacidade para aunar diferentes estilos que conxugan o narrativo co xñenero da entrevista. Un relato no que o protagonista lembra as luces e sombras da súa vida, amosando "todo un mundo de miserias personais e profesionais, de envexas e de iras que trazan un retrato intenso e non sempre agradecido do difícil universo do teatro e do espectaculo". A súa obra 'Máscaras rotas para Sebastian Nell' impúxose a outros 32 traballos que se presentaran a concurso. Como galardón, o autor recibirá 9.000 euros en metálico e verá publicada a obra nos vindeiros meses coa Editorial Galaxia. Malia a súa xuventude, anteriormente publicou Dor pantasma(2006); Con acuse de recibo (2010); e Todos os días (2013).


Summary: A multinacional non participou na reunión multilateral telemática convocada polo Ministerio de Industria e tampouco na última xuntanza do período de consultas do ERE.

A ausencia de Alcoa na reunión multilateral telemática convocada para a pasada cuarta feira pola ministra de Industria Reyes Maroto e a non comparecencia tampouco na última xuntanza co comité de empresa en Lugo eleva a tensión entre as partes. Desde a representación do cadro de persoal faise un chamamento máis ás Administracións para que interveñan para evitar os despedimentos en San Cibrao. "Necesitamos que alguén arbitre isto", afirmaba José Antonio Zan, presidente do comité de empresa cando constatou que a multinacional marchaba de Lugo sen querer sentar con eles. "Onte comportáronse como auténticos voitres e hoxe queren facerse as vítimas de que sufriron moito e que o pasaron mal, e aquí non hai ninguén", opinaba, "non entendemos por que as autoridades permiten isto", engadía. A multinacional aseguraba nun comunicado que persoal da planta de aluminio "impediron o seu acceso con intimidación e violencia". Zan contestaba que "se comparamos tirar un ovo para estar despedindo..., que o poño en dúbida porque non contaron unha verdade desde hai tempo", aseguraba o presidente do comité de empresa. O persoal de Alcoa concentrarase hoxe a partir das 10 horas diante do Parlamento galego, en Compostela, con motivo da sesión constitutiva da Cámara, para demandar que Alcoa abra o proceso de venda a Liberty House "sen condicionalo a un ERE ou ERTE" nin "á parada de cubas". Ademais solicitarán, ás novas e novos parlamentarios que apoien "as súas reclamacións" tendo en conta que finalizou o proceso de consultas do ERE.


Summary: A organización Implicadas no Desenvolvemento celebra en Compostela a novena edición do festival Implícate con nomes destacados como Najla Shami, Ataque Escampe, Olga Novo, Daniel Salgado, Camila Bossa ou Iolanda Muíños.

Fronte aos chamamentos á caridade e as campañas de captación de soci@s, a organización Implicadas no Desenvolvemento turra da arte feita na Galiza para visibilizar o seu traballo na cooperación, concebida esta desde unha ollada crítica, feminista e, sobre todo, desde a idea de que as estruturas do Sur só van mudar se mudan as estruturas no Norte. Baixo estas premisas, o colectivo que a escritora María Reimóndez impulsou en 1998 celebra este 12 de xaneiro no Teatro Principal de Compostela [20.30h] a novena edición do festival Implícate, unha mistura de música, palabra, teatro e danza que pretende unir a cultura feita en galego e, ao tempo, demostrar que a crise que mantén máis de 1.200 millóns de persoas en situación de pobreza extrema nos países do Sur é a mesma crise que está a soportar a clase obreira nos países do Norte. O diñeiro recadado coa venda de entradas [12 euros a xeral, 8 euros a de estudantes e 5 euros para a fila 0] irá destinado a financiar os proxectos que Implicadas desenvolve, centrados en dous lugares prioritarios: a India e a Etiopía. Desde pular pola alfabetización de crianzas até loitar pola erradicación do feminicidio, a organización aposta na autoxestión das propias comunidades e na experiencia das contrapartes, as entidades locais con que Implicadas traballa para a xestión de cada proxecto. Sinalado todo o anterior, só queda repasar o programa do festival deste ano, que estará conducido pola poeta Yolanda Castaño. O outro colaborador habitual deste evento, o actor Luís Tosar, non se implicará desta volta. Eis o cartaz completo: MÚSICA Najla ShamiDeusa TolaAtaque Escampe DANZA Druídadanza LITERATURA Olga NovoCesáreo Sánchez IglesiasElvira RiveiroDaniel Salgado TEATRO Camila Bossa e Iolanda MuíñosDavid Perdomo


Summary: A historia pódese visitar. Literalmente. O portal web de divulgación historiadegalicia.gal vén de anunciar unha iniciativa para, canda asociacións en defensa do patrimonio de todo o país, organizar roteiros por espazos e paisaxes determinantes na historia de Galiza.

O monte Seixo, en Terra de Montes, (17 de setembro); a pegada megalítica na Serra do Barbanza (23 de setembro) e as batallas entre nobreza e igrexa na Idade Media en Ponte Maceira, en Negreira (30 de setembro), serán as primeiras etapas dunha Rutas de Historia que máis adiante pararán nas guerras que, no século XVII, provocaron o distanciamento de Galiza e Portugal; na sauna castrexa do Castelón da Fonsagrada; nas pegadas de Excálibur, e na función dos irmáns Naveira na ilustración e modernización de Betanzos. "O proxecto Rutas de Historia nace coa idea de recuperar o patrimonio oculto do país e concienciar a sociedade da importancia da súa historia e patrimonio", afirma a organización de Rutas de Historia nunha nota de prensa. Para se anotar nas andainas, guiadas por expertos e membros de diferentes entidades relacionadas coa defensa e promoción do patrimonio histórico galego e cunha duración aproximada de catro ou cinco horas, hai un espazo habilitado na web rutasdehistoria.com.


Summary: "Constatouse a obsesión do Ministerio Fiscal por conseguir a condena dos dous dirixentes da CIG que participaron na folga do Metal de 2007", segundo o sindicato. Logo de sete horas de xuízo, a fiscal non rebaixou a petición de cinco anos de cadea, malia que a súa responsabilidade non quedou acreditada.

Varios centos de persoas concentráronse dende primeira hora da mañá ás portas dos Xulgados vigueses para trasladarlles a súa solidariedade aos acusados. Alcántara, secretario confederal de Negociación Colectiva, e García, ex responsábel do Naval, accederon ás dependencias do Xulgado do Penal número 2 pasadas as 9.30. Sete horas despois, o xuízo quedaba visto para sentenza sen que a fiscal reducise a petición de cadea, que é de 2,6 anos para cada un deles por cada un dos dous delitos que se lles imputan, desordes públicos e danos, a pesar de que en ningún momento quedou constatada a súa participación nos feitos. Para a CIG isto demostra a "obsesión" do Ministerio Fiscal por criminalizar o movemento obreiro, en especial os dirixentes da CIG. Pola sala pasaron 20 testemuñas, entre policías, gardas xurados , ex responsábeis políticos e sindicalistas, e reproduciuse o contido das gravacións feitas polas cámaras de seguridade do edificio autonómico. Integrantes da mesa de negociación Tanto Alcántara como García explicaron que se atopaban no edificio para participar na mesa de negociación do convenio coa patronal e que en ningún momento a intención dos manifestantes foi acceder ao edificio da Xunta. "Estabamos a piques de chegar a un acordo e estaba claro que non nos interesaba que tiveses escusas para botarse atrás", indicaron. Atribuíron o sucedido a que un pequeno grupo perdeu a paciencia ao saber que a xuntanza non ía ter lugar porque un representante da patronal se atopaba atrapado co seu coche nun atasco. O único que quedou acreditado durante o xuízo foi que a cuantificación dos desperfectos fíxose sen o máis mínimo rigor (non existen facturas das reparacións nin se desglosaron os conceptos que sumaban 30.000 euros), polo que a fiscalía non tivo máis remedio que rebaixar a petición de indemnización a 6.000 euros. Con todo, a letrada da Xunta non accedeu a modificar a súa petición. Xunto a Alcántara e García sentaba no banco dos acusados un traballador do sector naval que tamén foi acusado pola Policía española de retirar unha bandeira española do edificio da Xunta e "tirar e queimar contenedores pola rúa". Alcántara explicou que "durante o xuízo quedou perfectamente claro que este proceso é unha persecución a dous sindicalistas; pretenden darlle un golpe de graza ao movemento obreiro nun momento tan duro para que non haxa contestación social". Neste senso, asegurou que "comezaremos a crer nesta Xustiza se, no caso de ter que ir a prisión, nos acompañasen persoas como Rodrigo Rato ou o presidente do BBVA". Reaccións O secretario comarcal da central nacionalista en Vigo. Serafín Otero incidiu en que "a actitude da Fiscalía supón un ataque ao sindicalismo e á democracia xa que quedou perfectamente evidenciado que non existe nada contra eles", polo que se amosou convencido de que "se tiveran dignidade retirarían todos os cargos". "Estamos no mundo ao revés. Xúlgase a sindicalistas por defenderen os dereitos das traballadoras e traballadores mentres os responsábeis da desfeita, os que provocaron o paro de millóns de persoas e o descenso dos salarios, están tranquilamente na casa despois de cobraren indeminacións multimillonarias", denunciou o portavoz nacional, Guillerme Vázquez, nun encontro cos medios de comunicación previo ao xuízo. Para Vázquez, a sociedade vive unha "onda represiva xeral", que vai a máis canto máis se agrava "a incompetencia dos gobernos fronte á crise". "Non podemos continuar pola vía de que se reprima a quen defender os dereitos dos traballadores". Xunto co voceiro nacional, estiveron a secretaria de organización Montse Prado, o deputado no Parlamento Henrique Viéitez, o portavoz do grupo municipal nacionalista, Santi Domínguez, e a responsábel comarcal, Manuela Rodríguez.


Summary: O presidente da Xunta pide "respectar os tempos" malia que cada vez máis membros do PP apuntan que sería o candidáto idóneo para liderar o partido.

O presidente da Xunta, Alberto Núñez Feixoo, mantén a incógnita sobre o seu futuro político e, aínda que practicamente todos no PP —e fóra do partido— dan por feito o paso adiante para relevar a Pablo Casado, pediu "respectar os tempos" e sinalou que anunciará a súa decisión a partir desta cuarta feira. En declaracións aos medios antes de participar nun acto en Vigo, o tamén presidente do PPdeG lembrou que o Congreso Extraordinario para elixir o novo mandatario popular a nivel estatal aínda non está formalmente convocado, e remitiuse ás reunións que terán lugar esta terza feira, do Comité Executivo Nacional e da Xunta Directiva do seu partido. Con todo, e após afirmar que só anunciará a súa decisión a partir desta cuarta, agradeceu o "apoio explícito" tanto da presidenta da Comunidade de Madrid, Isabel Díaz Ayuso, como do resto de presidentes territoriais do PP, aínda que lembrou que todos eles teñen "un voto" no Congreso, do mesmo modo que calquera militante de calquera lugar do Estado español. Ayuso apoia a candidatura de Feixoo á presidencia do PP Esta mesma segunda feira, o líder do PP en Castela e León, Alfonso Fernández Mañueco, enxalzou a "autoridade moral" e a "referencia" de Núñez Feixoo e avogou por afrontar con "unidade" o congreso da formación conservadora. Tamén Juanma Moreno, presidente dos populares andaluces, apuntou que o mandatario galego pode ser un "revulsivo" contra o Goberno de Pedro Sánchez, e definiu Núñez Feixoo como "un home maduro, sensato, capaz e bo xestor" que pode "reforzar" o partido. Aliás, o alcalde de Madrid e ex portavoz estatal do PP, José Luis Martínez-Almeida, engadiu: "Limítome a dicir que o importante é a unidade. Os españois non perdoarían que non fósemos capaces de construír unha alternativa desde a converxencia dos intereses do PP". Esa "unidade", dixo, "encárnaa" Feixoo. "Espero que Feixoo dea o paso adiante para, arredor del, reforzar a imaxe do PP", concretou o alcalde popular de Málaga, Francisco de la Torre.


Summary: Onte mesmo falaba co meu compañeiro Gus do moito que me custa entender certas mentalidades. Existe unha fenda xeracional na música galega. Entendo que é difícil entender o que non se viviu e é difícil valorar as cousas doutro xeito. Vivimos tempos duros para a mocidade. Pouco a pouco a vida dixital vaille comendo espazo á vida real. Aínda que algúns se sintan cómodos nese ámbito, desde o meu punto de vista, non deixa de ser unha vida fake, un autoengano, unha vida baleira, capitalismo new age e control de masas.

Ter sempre a palabra éxito na boca, medilo en números, ben sexan descargas, visualizacións, ou publicacións compartidas, contalos como se fosen cartos, é cando menos, ridículo. E cústame entender en que momento o éxito pasou de ser colectivo a ser individual. Presúmese en entrevistas dun éxito banal, individual, mérito dun mesmo e do seu talento ou esforzo, sen ter en conta que nunca chega só. Dous recados: 1.º Hai camiños que percorremos grazas a que outros os abriron antes. 2.º "Dime de que presumes e direiche do que careces". E para colmo da prepotencia e a estupidez, hai quen solta dardos envelenados criticando os compañeiros que estivemos antes ou que aínda están, chegando incluso a criticar que as bandas crean lazos de apoio e solidariedade entre elas. Cústame entender isto. Penso que con artistas así sepárame un abismo e supoño que a eles lles pasará o mesmo. Xamais entenderán todo o corazón que puxemos Gus e mais eu nun proxecto como NAO. Nunca foron os números o que nos motivou e tampouco foron o noso orgullo. E aínda así foron uns números inigualábeis, especialmente na derradeira xira. Mais nós non fixemos música para encher de ego unha autoestima baixa ou para presumir de cifras. O noso orgullo foi ser quen de facer país, de construír unha enorme colectividade que sente e pensa dun xeito común, orgullosa do propio, da súa cultura, da súa lingua e da súa clase. O noso maior éxito foi ser quen de pór a nosa lingua na boca de xente que nunca a falara, ser quen de pór na palestra temas que molestaban ao poder, ser quen de coñecer e compartir centos de historias de loita e orgullo e facelo gozando, facelo a través da arte. Síntome afortunado percorrendo Galiza coa miña compañeira Nébeda. Aprendendo con humildade de tantos proxectos imprescindíbeis como a loita dos comuneiros de Tameiga. Esa aldea valente no medio do polígono de Mos que resiste ao invasor. Loitando contra a desaparición do seu monte que quere ser pasto do beneficio de empresarios sen escrúpulos como o presidente do R.C. Celta. E combaten desde abaixo, construíndo comunidade e a través das artes na súa fantástica Sala Rebullón. Proxectos como as escolas Semente, imprescindíbeis nun tempo de exterminio do galego planificado polo Goberno de Feixoo. Hai uns días en Neda vino cos meus propios ollos: unha comunidade de nenos libres falando a nosa lingua, xogando na contorna natural da escola como faciamos nós de nenos, sen pantallas. Lembreime do libro Summerhill de A.S. Neill. Os Dakidarría explicárono moi ben: Camiñar e facer camiño, escoitar, aprender e compartir. O outro? Non deixa de ser propaganda e escusas baratas de desleixados.


Summary: O Día das Letras Galegas 2020, que a Real Academia Galega (RAG) dedica neste 2020 a Ricardo Carvalho Calero, celebrarase en toda Galiza cunha "morea de actividades" que está previsto que se prolonguen durante todo o ano.

O Día das Letras Galegas 2020, que a Real Academia Galega (RAG) lle dedica neste 2020 a Ricardo Carvalho Calero, celebrarase en toda Galiza cunha "morea de actividades" que está previsto que se prolonguen durante todo o ano. Así o anunciou o presidente da RAG, Víctor F. Freixanes, durante o acto de presentación da programación prevista por diferentes institucións e entidades que tivo lugar durante a xornada de onte. Exposicións, concursos e edicións especiais, entre moitas outras cousas, levaranse a cabo para recordar o legado do homenaxeado, "unha das grandes figuras do galeguismo e da cultura galega do século XX", segundo salientou Freixanes. A programación das Letras Galegas de Carvalho Calero inclúe, entre outras propostas, a mostra Imaxe de cen anos, que xa pode verse no Centro Cultural Torrente Ballester do Concello de Ferrol, así como a exposición Don Ricardo de Fingoi, que está a percorrer distintas localidades galegas, tras presentarse no colexio lugués que o autor dirixiu durante máis de 15 anos. Pola súa banda, o Concello de Santiago de Compostela organizará outra mostra con imaxes inéditas de Carvalho Calero, na que foi outra das cidades fundamentais na súa vida. Ademais, a Xunta da Galiza, en colaboración coa Associaçom Galega da Língua (AGAL), levará a exposición A voz presente a once localidades entre marzo e decembro, entre elas o concello portugués de Viana do Castelo. Da divulgación na Rede ao debate académico A Real Academia Galega abriu o pasado mes de xaneiro na súa web, academia.gal, o espazo biográfico dedicado a Ricardo Carvalho Calero, asinado polo académico e secretario da institución Henrique Monteagudo, unha sección "que se completará con novas, reportaxes, entrevistas e artigos que se publicarán ao longo dos vindeiros meses.", informa a institución. Tamén na Rede, e concretamente a semana pasada, botou a andar a nova edición do proxecto Primavera das Letras (primaveradasletras.gal), co que a Real Academia Galega "fornece as nenas de recursos lúdicos e didácticos para achegarse á figura e á obra do autor". A web, que se irá enriquecendo con novos contidos até o mes de maio, foi presentada o 11 febreiro da man da comunidade educativa do CEIP Cruceiro de Canido, en Ferrol. O Portal das Palabras, a web de difusión do léxico galego da Academia e a Fundación Barrié, tamén celebrará as Letras Galegas de Carvalho Calero con distintos contidos divulgativos, aínda por determinar. A casa de Carvalho Calero A Academia Galega volverá á cidade natal do autor o vindeiro 17 de maio para celebrar o seu pleno extraordinario do Día das Letras Galegas, nunha sesión aberta a todo o público e que terá lugar no teatro Jofre. A celebración do Ano Carvalho Calero continuará á volta do verán cun simposio que afondará, desde a perspectiva académica, en distintos aspectos da súa obra e do tempo histórico que o intelectual viviu. Durante o acto de presentación desta programación, o presidente da Real Academia Galega estivo acompañado, entre outras, polo conselleiro de Cultura, Román Rodríguez; as fillas do homenaxeado e representantes das diversas entidades colaboradoras nos actos.


Summary: A Asemblea Xeral do Viño do Sindicato Labrego Galego acorda crear un grupo de traballo para dinamizar un sector no que as axudas da Xunta son acaparadas por 15 grandes adegas.

Durante o pasado ano, os fogares incrementaron o consumo de viño en 21%, con especial incidencia das denominacións de orixe. Porén, esta lixeira repunta das vendas non foi suficiente para facer fronte aos efectos económicos da pandemia, sobre todo pola caída das exportacións. O Sindicato Labrego Galego (SLG) celebrou este sábado a súa Asemblea Xeral do Viño, un evento no que viticultoras e adegueiras das cinco denominacións de orixe do país (Monterrei, Rías Baixas, Ribeira Sacra, Ribeiro e Valdeorras) acordaron crear un grupo de traballo para dinamizar o sector. A curto prazo, encargarase de organizar o Congreso do Viño e "dar corpo á futura dirección do sector na organización agraria", segundo informa a organización sindical. "Quixemos, coa participación de todas as denominacións de orixe, sermos quen de pór en marcha un equipo de traballo que volva relanzar o sector do viño de cara a afrontar os retos e desafíos que temos por diante", explica Xosé Manuel Parente, técnico dinamizador do Sector do Viño no sindicato. Problemas crónicos Durante a asemblea, as e os profesionais vinícolas evidenciaron as principais problemáticas "crónicas" ás que se enfronta o sector: "Estamos situados na tormenta perfecta no sector vitivinícola. Despoboamento e falla de relevo xeracional, total desleixo por parte das autoridades competentes na materia, abandono por esgotamento, consellos reguladores que actúan como malas asociacións de empresarios, cambio climático, pandemia, desembarco de grandes empresas nas denominacións de orixe e unha administración que fai todo o posíbel por facilitar o camiño a eses grandes grupos", denuncia o responsábel do Viño no SLG, Bernardo Estévez. E é que o sector vinícola sofre directamente as consecuencias dos fechamentos obrigados na hostalaría por mor da expansión da Covid-19, xa que é unha das súas principais fontes de ingresos. "A falla de vendas fai que a liquidez sexa cada vez menor, mentres que os gastos, tanto nas viñas como nas adegas, non entenden diso. Se este verán non hai unha boa reactivación, moitas adegas van quedar no camiño", lamenta. Axudas acaparadas polos grandes grupos Aliás, o Sindicato Labrego Galego pon o foco no "crecente acaparamento de terras" por parte de grupos empresariais e grandes adegas, "amparadas por un sistema de axudas deseñado para tal fin pola Consellaría de Medio Rural". Malia que o Ministerio de Agricultura destinou 90 millóns de euros á recuperación do sector vinícola, na Galiza só se concederon 17 solicitudes de axuda, que, segundo o SLG, supuxeron perto de 235.000 euros, "debido a que os requisitos esixidos para solicitalas marxinaban claramente a nosa terra". Neste senso, a organización sindical alertou recentemente de que quince adegas e grupos empresariais están a acaparar 50% das axudas ao sector do viño convocadas pola Consellaría de Medio Rural (un total de 6.658.685 euros a través de tres liñas de subvención), ficando practicamente excluídas as e os pequenos produtores do país. Martín Códax, con máis de medio millón de euros outorgados, foi a principal beneficiada. Axudas concedidas a 15 grandes empresas do sector vinícola na Galiza (Fonte: SLG). "As regras do xogo fan que só grandes adegas e grupos empresariais sexan quen de cumprir todos os requisitos para aprobar grandes proxectos de reestruturación e plantación, quedando fóra do reparto a maioría dos viticultores e viticultoras", lamentou o sindicato, que advertiu que esta práctica supón a concentración da produción de viño "cada vez en menos mans".


Summary: LGx15. Ideas para o futuro da lingua, evento organizado pola Coordinadora de Traballadoras/es de Normalización da Lingua (CTNL), chega á quinta edición con propostas sobre o uso do galego no cinema, na rede, no transmedia ou na música. Oito intervencións trasladarán, o vindeiro sábado 9 de novembro en Teo, experiencias de compromiso lingüístico en diferentes eidos, do cotiá á atención médica, procurando influír nas actitudes e alzar a conciencia lingüística.

O LGx15 fai cinco anos, consolidándose como evento dinamizador que procura a reflexión sobre alternativas para fomentar o uso da lingua especialmente entre a mocidade, algo fundamental á vista dos resultados que deita a última enquisa sobre "coñecemento e uso do galego" do Instituto Galego de Estatística. Organizado pola Coordinadora de Traballadoras/es de Normalización da Lingua (CTNL), coa colaboración da Secretaría Xeral de Política Lingüística da Xunta e do Concello de Teo, a quinta edición terá lugar no Auditorio Constante Liste (Teo), o sábado 9 de novembro, ás 18 horas. Ollando sempre cara ao futuro, o evento propón oito charlas breves, nas que se transmitirán ideas, argumentos e consellos para influír positivamente sobre o emprego do galego. Activismo multidisciplinar Cada unha das convidadas disporá de 15 minutos como máximo para trasladarlle ao público a súa experiencia. Malia seren os perfís do máis variado, teñen especial relevancia aquelas charlas relacionadas coas novas tecnoloxías. Neste senso, estará presente Dhaunae de Vir, especialista en transmedia, que analizará o uso da lingua nos videoxogos e outras narrativas. Alba Mancebo, xornalista e responsábel de contidos web da CRTVG, exporá as súas ideas sobre a importancia de contar historias en galego na rede. Tamén haberá exemplos a seguir, como o de Alba Rodríguez Carrera, traballadora e estudante que falará da súa decisión de comezar a falar galego desde 1 de xaneiro de 2019, algo que "na área metropolitana de Vigo e mesmo en outras moitas zonas da provincia implica sentirte forasteira na túa terra", afirma. Outro referente, a cantante de Xoana, abordará a lingua na música desde a perspectiva creadora, atendendo ao seu camiño de recuperación da lingua materna. Rosa Aneiros, escritora e xornalista, propón a charla "O que entendín cando aprendestes a andar en bicicleta", poética meditación sobre a importancia da lingua na infancia. Á orde do acontecemento cultural do momento, a estrea na Galiza de O que arde, o produtor cinematográfico de DOGHS, Suso López, falará da realización de cinema independente en galego, lanzando preguntas sobre a necesidade, a dificultade e a rendibilidade de o facer. O dermatólogo Emilio del Río, pola súa banda, tratará a relación coa lingua como instrumento médico, mentres Roberto Rivas, bombeiro e activista social, remitirá á importancia de facer cambios positivos socialmente a favor do idioma. Lingua, música e humor O LGx15 virá, como de costume, cargado de música e humor, nesta ocasión a cargo de Os da Ría Íntimos (Arturito Puy e Fabián Santomé, acompañados por Suso Pián), que farán de condutores do evento. Diferentes temas e visións compoñen un programa que habilita un espazo para axudarnos a reflexionar sobre o futuro da nosa lingua con novos argumentos, propostas de mellora e azos para seguir o camiño. Ofrece, en definitiva, un formato para meditar, actuar e intentar influír no imaxinario colectivo arredor do idioma lanzando experiencia e propostas para trazar novos camiños. As entradas están á venda na web do LGx15, ao prezo de 6 euros anticipada e 10 euros no propio día en billeteira.


Summary: Chega o Nadal e as programacións infantil agroman por toda parte, desde museos a teatros ou bibliotecas. En Vigo, na libraría Libros para Soñar, de Kalandraka, as crianzas a partir dos 6 anos poderán construír a cidade dos seus soños, o mundo imaxinario no que quererian vivir.

De seis anos en adiante e do 26 ao 29 de decembro, mini-arquitectura de soños da man do ilustrador Pablo Otero que se pon á fronte dun obradoiro no que todos os sentidos se poñen a andar. "Un taller de plástica total onde xuntos podemos imaxinar, planificar e construir esa cidade na que nos gustaría vivir" reclama o programa de "Supercidades", un encontro lúdico e de aprendizaxe que xa se realizou na Coruña. Elaboración de maquetas, pintura, modelados, reciclase, planificación e construcción son os elementos cos que se elabora o que se presenta como un xogo mais tamén como unha visión crítica e reflexiva sobre os espazos de vida. O ilustrador Pablo Otero ten traballado na elaboración de escenografías para teatro ademais da elaboración de cartaces. Formouse na Facultade de Belas Artes de Pontevedra e ten na súa traxectoria distintos premios e distinción polo seu traballo artístico e creativo. Con "Contos por teléfono" acadou o Premio Isaac Díaz Pardo de Ilustración no 2011.


Summary: Tras prohibir as preguntas da prensa aos seus candidatos e admitir a carencia de propostas para Galicia, o partido de Albert Rivera lanza ideas sobre orquestras e anuncios entre tópicos sobre o tempo, as festas e a comida.

"Ha llegado el momento de hacer propuestas". Quen fala é Marta Rivera de la Cruz, novelista nada en Lugo e número tres da lista de Ciudadanos por Madrid. A escritora, protagonista durante a década pasada dunha pirotécnica polémica ao proclamarse marxinada en Galicia por escribir en castelán, exerce como presentadora do mitin do seu partido na Coruña, o único en Galicia, do que Albert Rivera se descolgou a última hora. Do inicio do seu discurso dedúcese que vai tratar de paliar a carencia de propostas dos seus candidatos locais pero, en canto empeza a debullalas, entre tópicos sobre a choiva ou a paisaxe comezan a xurdir orquestras, sesións vermú, o consabido Camiño de Santiago... E "rodar" a serie 'Xogo de tronos'. A campaña galega do partido laranxa comezou facéndose viral, pero non para ben. Os titubeos do seu candidato coruñés ao ser preguntado nun programa de V televisión sobre as súas propostas para Galicia difundíronse rapidamente polas redes sociais entre comentarios retranqueiros. Aquela intervención viña suplir a negativa de Antonio Rodríguez a asistir a un debate da mesma canle e, ante as repreguntas da xornalista, o representante de Albert Rivera acabou sinalando que habería iniciativas concretas para Galicia, pero despois das eleccións. O que toca agora é "sacar partido" do candidato "nacional", sinalou. A reacción ás críticas por carecer de propostas foi atribuílas á "vella política" e prohibir que se lle formulasen preguntas ao candidato O primeiro tropezón do candidato Rodríguez e as súas propostas en diferido foi abordado polo equipo de comunicación de Ciudadanos por dúas vías. Primeiro, facendo público un comunicado no que negaban carecer de propostas. Iso, afirmaban, non eran máis que "mentiras" de "la vieja política", artimañas de "PP, PSOE y los nacionalistas gallegos" para atacar a Albert Rivera por ser "la verdadera opción de cambio político". Despois, o cabeza de lista foi blindado de posibles preguntas que lle obrigasen a pasar dos apertóns de mans e as reparticións de dípticos á concreción. Así, Ciudadanos veu convocando os seus actos unicamente para prensa gráfica e o seu gabinete prohibiu explicitamente as preguntas dos xornalistas. Entre ausencias reiteradas nos debates a nivel local, Antonio Rodríguez viuse obrigado a conceder entrevistas nas que engadiu explicacións á ausencia de programa político algún para o territorio polo que se presenta. "Agora non toca", afirmou en declaracións a La Opinión de A Coruña, molesto por que o obrigasen a tirar "un programa da chistera". Nas xerais, di, vótase "para una política nacional, no para problemas concretos", cuxas solucións chegarán máis tarde, desde "los ministerios". Esperando a Rivera Con este pano de fondo a tropa laranxa agardaba como auga de maio o 15 de decembro, data fixada para o que inicialmente ía ser un mitin de Albert Rivera en plena Praza do Obradoiro de Santiago, espazo enorme co que só se atreveu o PP do fraguismo, dado o máis que evidente risco de fracaso de asistencia -e que, por outra banda, está parcialmente ocupada por árbores de nadal-. Descartado o improbable baño de masas na capital galega, o plan B foi unha visita de Rivera a cidade da Coruña con paseo e acto político incluído. Pero a coincidencia co funeral dos policías asasinados en Cabul provocou que houbese que recorrer a un plan C. Cos candidatos locais agochados, Rivera de la Cruz lanzou "unhas cantas propostas" entre tópicos sobre o atraso, o tempo e as festas Rivera só estivo na Coruña en espírito e en vídeo. No seu lugar acudiu Inés Arrimadas, agradecida ao poder falar "por" o seu "inimitable" xefe de filas, con Rivera de la Cruz no papel de algo semellante a unha anfitrioa. O lugar da cita era unha sala do coruñés Pazo da Ópera, nun sombrío auditorio no que os candidatos locais, entre a escuridade, se limitaron a saudar coa man desde os seus asentos ás 300 persoas asistentes. "He seleccionado unas cuantas propuestas que afectan directamente a Galicia", anunciou Marta Rivera. A saber: unha baixada do IVE cultural que, no caso galego, "afectaría para bien" a "a la actividad de las orquestas": "Todas las villas gallegas tienen sus fiestas patronales, su sesión vermú y su verbena... ¡Lo que va a ser eso!". No pack viría tamén un "registro ambiciosísimo de lugares en los que se pueden rodar" series, comezando polos cantiis de Vixía da Herbeira -entre os municipios coruñeses de Cedeira e Cariño-, que "podrían salir perfectamente en 'Juego de Tronos". E que dicir das Fragas do Eume, "una maravilla para hacer un anuncio". Rivera rematou a xogada reprendendo un xornalista por preguntarlle a respecto das súas medidas para Galicia Pero para Ciudadanos non todo son paisaxes e bo comer. "En Galicia es muy difícil todo", laméntase Rivera de la Cruz, que nunha imaxe máis propia de mediados da década pasada glosa un territorio de difíciles comunicacións no que, por exemplo, será "muy difícil" ir votar o domingo "si lleve". Coa candidata por Madrid substituíndo ao candidato local tamén nas chanzas de internet, a xogada iniciada no íntimo mitin -tras o cal Arrimadas e o resto de cargos escaparon literalmente da prensa- rematouna o propio Albert Rivera, ratificando nunha entrevista con La Voz de Galicia que carece de plans específicos para Galicia, xa que só propón "medidas generales". Ao optar por repreguntar, o xornalista foi reprendido: "Perdone, pero es que no quiero hacer un debate. A min me han dicho que esto era una entrevista...", replicó.


Summary: O número de violacións con penetración en Galicia leva cinco anos crecendo. No primeiro trimestre do 2017 rexistráronse 13, fronte ás 5 do mesmo periodo do ano anterior. Falamos con María Montenegro (MMM) e Pilar Estévez (PFG)

Entre xaneiro e marzo a policía investigou 13 agresións sexuais con penetración en Galicia, fronte aos 5 casos rexistrados no mesmo período de 2016, segundo os datos do Informe de Criminalidade feito público hai uns días polo Ministerio do Interior. O número de violacións denunciadas non deixou de crecer nos últimos cinco anos. En 2015 foron 54 as agresións sexuais con penetración, sete máis que as 47 que se rexistraran en 2014, e moi por riba das 42 de 2012. Tamén se vén incrementando en Galicia a frecuencia doutros delitos contra a liberdade e a indemnidade sexual, que inclúen outro tipo de agresións e abusos sexuais sen penetración, acoso sexual, delitos de contacto mediante tecnoloxía con menores de 13 anos con fins sexuais, exhibicionismo, provocación sexual e relativos á prostitución. O seu número en 2015 (332) era moi superior ao rexistrado en 2014 (287) e 2013 (254). No que levamos de 2017, a cifra tamén se incrementou con respecto ao mesmo período do pasado ano (83 fronte a 77). Nesta estatística chaman a atención algúns datos, como que (a nivel estatal) a terceira parte (33%) das vítimas de violación teñen entre 18 e 30 anos e que outro 23% contan entre 14 e 17. Así mesmo, en 2015 o 91% das vítimas de violación no Estado español foron mulleres, o mesmo que o 85% das vítimas dos demais delitos contra a liberdade/indemnidade sexual. Á vista desas cifras, non estrañan outras estatísticas, coma a publicada polo IGE en 2015, que indicaba que un 36% das mulleres galegas dicían sentirse moi inseguras ou un pouco inseguras camiñando soas de noite pola zona na que viven, unha porcentaxe que se reducía ata o 16% no caso dos homes. De igual xeito, o 30% dos homes aseguraban sentirse moi seguros, exactamente o dobre que as mulleres (15%). "Unha muller que denuncia debe sentirse cómoda, debe haber medios para investigar esa denuncia e, finalmente, o que non pode haber é amparo social e banalización ante as agresións" "Este tipo de estatísticas non sempre son coñecidas, quedan nun segundo plano. Non chega a todo o mundo que no Estado español se produce unha violación cada oito horas, non todo o mundo coñece o dato de que de cada seis violacións só se denuncia unha. Pero que non exista unha denuncia non quere dicir que non se producise a violación", alerta María Montenegro (Marcha Mundial das Mulleres). "Nós pedimos que todas as mulleres que sofran unha agresión a denuncien, aínda que sabemos que denunciar certas agresións é moi complexo. O problema, ademais, é que os trámites do proceso xudicial son moi lentos. Quen quere converter a súa vida nun proceso xudicial no que, ademais, se sente desprotexida e incomprendida?", di Pilar Estévez (Plataforma Feminista Galega). "Unha muller que denuncia debe sentirse cómoda, debe haber medios para investigar esa denuncia e, finalmente, o que non pode haber é amparo social e banalización ante as agresións. As agresións sexuais deben ser cuestionadas socialmente en todos os ámbitos: no espazo laboral e no ámbito familiar e de amizade", engade O que se agocha por debaixo das agresións Estas estatísticas debuxan unha realidade. Con todo, en ocasións non nos permiten albiscar por completo as circunstancias complexas nas que se asentan este tipo de fenómenos: outro tipo de agresións menos rechamantes e un reparto de roles por xénero que asenta os mecanismos de dominación e cousificación e que contribúe á normalización social dos comportamentos denunciados. Nos últimos meses, o proceso xudicial contra os presuntos violadores dos Sanfermíns está amosando en determinados medios de comunicación e nas redes sociais a peor cara destas prácticas: a desculpa aos agresores, a banalización do impacto dos feitos ou a culpabilización da vítima. "Todos os días sufrimos micromachismos que nada teñen de micro e que levan a que o número de agresións sexa cada día máis grande" "Hai pequenas cousas que pasan todos os días, actos de todo tipo que non relacionamos con eses outros actos que son denunciados. Todos os días sufrimos micromachismos que nada teñen de micro e que levan a que o número de agresións sexa cada día máis grande", di Montenegro. "Se ti, home ou muller, ao longo da túa vida vas vendo e escoitando certas cousas que te van posicionando nunha situación de poder ou de submisión, despois non sabes discernir se este tipo de relacións son normais ou non, se é lóxico ou non ceder ante certas cousas ou asumir certo tipo de agresións. E todo isto vaise construíndo con milleiros de pequenos actos que se producen todos os días", engade. "Hai certos límites que se traspasan e que non deberíamos permitir. Se un rapaz de 14 anos lle toca unha teta a unha nena, tamén hai que denuncialo. E se cadra a Fiscalía de Menores debe darlle catro pautas a ese neno para que con 20 non cometa unha violación", di. "Non se quere ser consciente da asignación de roles que se mantén, da cousificación das mulleres e da responsabilidade que nisto teñen os poderes públicos" "Non se lle dá a este tema a importancia que ten e non se toman medidas para solucionalo. As situacións de acoso son o xermolo de agresións máis fortes e o seu impacto non se valora o suficiente, non se ten en conta o seu efecto na vida diaria das mulleres", sinala Pilar Estévez. "Non se quere ser consciente da asignación de roles que se mantén, da cousificación das mulleres e da responsabilidade que nisto teñen os poderes públicos", afirma así mesmo a representante da Plataforma Feminista, que engade que "o día que asasinan unha muller as institucións e a sociedade si se mobilizan. Pero antes dese asasinato houbo moitos pasos previos, que non se quixeron ver e ante os que non se actuou". "Ata que sexamos conscientes de que eses micromachismos xeran violadores e xeran vítimas non vai cambiar a situación. Ata que non nos demos conta de que certas cancións son machistas e non se deben escoitar, de que unha nena non pode ser tratada de princesa, de que non podemos ter os roles nas casas tan marcados, non imos acabar coa violencia. Porque está todo interrelacionado, porque é a estrutura que mantén esa relación de poder", subliña Montenegro. "Hai que educar en valores de respecto, educar para que ninguén invada o espazo da outra persoa, para que todo o mundo sexa consciente de que a outra persoa é libre para andar por onde queira sen ser agredida" Pilar Estévez propón solucións que pasan pola educación: "Hai que educar en valores de respecto, educar para que ninguén invada o espazo da outra persoa, para que todo o mundo sexa consciente de que a outra persoa é libre para andar por onde queira sen ser agredida". Subliña así mesmo que "os homes deben desaprender". "Os homes tamén son vítimas desa educación patriarcal e machista, que durante anos lles inculcou que debían ser os máis fortes, que debían dominar, que debían esixir o que é seu", di. A culpabilización da agredida Estévez chama a atención sobre os "debates públicos sobre se o comportamento da muller violada non foi o correcto, sobre se ela coñecía os seus agresores, sobre se ela quería que a violasen ou non" Montenegro e Estévez tamén fan fincapé nas representacións sociais e mediáticas sobre este tipo de actos, dende os discursos benévolos e exculpatorios sobre os agresores, ata as argumentacións que poñen o foco sobre unha suposta responsabilidade da agredida, presentes mesmo en campañas públicas que -para previr violacións- lles piden ás mulleres que modifiquen os seus hábitos de vida. "Ese tipo de campañas ou consellos poñen o foco de atención enriba nosa, coma se nós fósemos o problema. Nós, que somos a vítima deses feitos, somos convertidas na causa que motiva esas agresións. Coma se as violacións fosen culpa nosa ou coma se nós tivésemos a capacidade de cambiar esta realidade. Ponse o foco enriba noso, e nunca no outro lado, no lado do agresor. Somos nós as que nos temos que medir á hora de realizar certos actos, somos nós as que temos que ter medos, as que temos que poñer límites", denuncia María Montenegro. Estévez chama a atención igualmente sobre os "debates públicos sobre se o comportamento da muller violada non foi o correcto, sobre se ela coñecía os seus agresores, sobre se ela quería que a violasen ou non" que decote reproducen certos medios de comunicación, que "se dedican a facer espectáculo dunha violación", como vén sucedendo nas últimas semanas ao fío do xuízo aos agresores de Pamplona. "Primeiro, vitimízanos e ademais fannos responsables de que sexamos agredidas, fannos chamamentos a estar vixilantes, a vivir as nosas vidas dunha determinada maneira", denuncia. "Nós acabamos convertidas nas culpables desa situación, mentres que ao agresor se lle intenta buscar unha razón para a súa agresión. É surrealista" A representante da MMM destaca que "non estamos en igualdade de condicións, non estamos en igualdade de condicións de coller unha borracheira, non estamos en igualdade de condicións de pasalo ben. Ás veces parece que cando un home ve que estamos empoderadas sexualmente pensa que iso significa que poden irromper nos nosos corpos. É coma se eu deixo a miña carteira ou a miña casa aberta; iso non significa que alguén me poida vir roubar". "Nós acabamos convertidas nas culpables desa situación, mentres que ao agresor se lle intenta buscar unha razón para a súa agresión. É surrealista", resume.


Summary: "Queremos facer divulgación social sobre o Reino da Galiza". Son palabras do deputado de Cultura da Deputación da Coruña, Xurxo Couto, onte, durante a presentación do congreso sobre o Reino Medieval da Galiza que impulsa a institución provincial, nun acto no que estivo acompañado polos comisarios do evento, Xosé Lois Vázquez e Anselmo López Carreira.

Couto explicou que este congreso nace "porque estamos firmemente convencidos da necesidade de que todas as sociedades deben coñecer o seu pasado para poder recoñecerse no presente, e nós queremos contribuír, con humildade pero con determinación, a que a sociedade galega coñeza mellor o pasado do noso país e a historia social e política do que foi a Galiza ao longo dos séculos". "Chegou o momento de pór fin á ocultación da existencia do Reino da Galiza desde o rigor e o compromiso científico, porque foi unha época de esplendor cultural e artístico", apostilou. A Deputación da Coruña difundirá o Reino da Galiza en múltiples formatos Pola súa parte, Xosé Lois Vázquez cualificou este congreso como "unha das accións máis importantes e extraordinarias no eido do coñecemento do país". Este tamén foi o encargado de dar a coñecer a imaxe creada especificamente para o congreso, na que se integran elementos do brasón e do escudo de armas do Reino da Galiza. O logotipo deseñado está composto por catro trevos brancos e unha copa real con tapadeira (representativa dos actos nobiliarios) coroada co ideograma dunha fortaleza, símbolo do poder político. Un período central Para rematar, tomou a palabra o historiador Anselmo López Carreira, que cualificou o Reino da Galiza como "o máis antigo existente en Europa occidental, pero sobre o que a memoria está perdida por completo, está completamente esquecido, ao contrario do que sucede co de León, o de Asturias ou o de Castela". O reino da Galiza volverá florecer da man da Deputación da Coruña "Botaremos luz sobre esta circunstancia -afirmou o historiador-, mais sen entrar no detalle, pois queremos facer un congreso que realice un percorrido desde a época sueva até o século XIX, pero centrándonos nos 1.000 anos da Idade Media, tocando temas como a arte, a literatura, a estrutura administrativa...". Especialistas de primeiro nivel O Congreso Internacional Reino Medieval da Galiza terá lugar no Museo do Pobo Galego do 19 ao 22 de setembro do presente ano, e a organización informou de que as inscricións poderán realizarse "a partir de mediados de xuño" na páxina web oficial do evento. Quen o desexe, poderá asistir a todas e cada unha das sesións, conformadas por un total de 18 persoas relatoras de diferentes perfís que abordarán cuestións relacionadas coa historia, a arte, a literatura, ou a organización administrativa do reino medieval da Galiza, procedentes de institucións como a Universidade de Santiago de Compostela (Pegerto Saavedra), a Universidade de Berkeley (Ramón Grosfoguel) ou a Universidade de Salamanca (Pablo Díez). Entre as relatoras e relatores galegos estarán, ademais de Anselmo López Carreira, Martín Fernández Calo, Alberte Lago, Mariña Bermúdez, Carlos Andrés González, Carlos López Bernárdez, Carlos Baliñas, Xosé Miguel Andrade, Ramón Yzquierdo, Heitor Picallo, Mercedes Brea López, Xosé Ramón Pena, Eduaardo Pardo, Antón Xosé Meilán.


Summary: A cifra máis alta desde 2015.

Un total de 470.000 fogares galegos, 44% do conxunto, recibiron en 2020 máis da metade dos seus ingresos de prestacións públicas, xa sexan pensións da Seguridade Social, subsidios de desemprego ou outras axudas non contributivas como a Renda de inclusión social de Galicia (Risga). De acordo cos datos do Instituto Galego de Estatística (IGE) trátase da cifra máis alta, tanto en números absolutos como en termos relativos, nos últimos sete anos Ademais, un de cada tres fogares na Galiza (35%) teñen nesta vía, as prestacións, tres de cada catro ingresos que entran na casa. E 30% teñen todos os seus ingresos por este medio, é dicir, procedentes de prestacións. No primeiro dos casos estamos a falar de 370.000 fogares galegos e no segundo 330.000. 52,22% dos fogares galegos ten dificultades ou moitas dificultades para chegar a fin de mes, segundo os datos publicadospolo Instituto Galego de Estatística (IGE) relativos ao terceiro trimestre de 2021. Esta taxa supón un descenso de dous puntos respecto dos anteriores tres meses, mais computa un lixeiro incremento fronte ao mesmo período de 2020. Así, os fogares que chegan con facilidade ou moita facilidade sitúanse no 47,78%, tres puntos máis que no segundo trimestre (44,18%), aínda que por baixo de hai un ano (48,18%). En comparación co segundo trimestre deste ano, os fogares que chegan con dificultade a fin de mes aumentan (pasan do 46,81% ao 47,05%), aínda que os que contan con moitas dificultades diminúen (do 9% ao 5,17%). Se se toma como referencia o terceiro trimestre de 2020, crecen máis de dous puntos os fogares con dificultades, mentres descenden dous puntos o que teñen moitas dificultades. Exclusión A taxa de risco de pobreza na Galiza aumentou 0,88 puntos en 2020, até se situar en 16,11%, segundo a enquisa conxuntural a fogares d o Instituto Galego de Estatística (IGE). En 2020, 19,51% da poboación residente na Galiza está en risco de pobreza ou exclusión social, o que supón un aumento de 0,68 puntos respecto ao ano anterior. Por idades, este indicador reduciuse nos grupos de 50 a 64 anos e de 65 ou máis anos e aumentou nos tres grupos restantes: menores de 16, de 16 a 24 e de 25 a 49.


Summary: A cita será este domingo 17 de outubro e estará organizada pola Sociedade Ximnástica. Confirmaron a súa presenza deportistas de elite como Carlos Porto e Adrián Lago.

A clásica Medio Maratón de Pontevedra regresa este domingo 17 de outubro. En 2020 serviu de exemplo como primeira proba en ruta a nivel estatal e o éxito do seu protocolo marcou a realización doutras carreiras. Agora volve, como xa é habitual, organizada pola Sociedade Ximnástica e coa incorporación, unha vez máis, dos 10 km, unha distancia moi demandada a través das redes sociais desde que en 2019 se incluíse por primeira vez e que en 2020 non se puidera manter polas limitacións de ocupación que existían naquel momento. Desta maneira, das 950 persoas inscritas nesta edición, 350 participarán nos 10 km e 600 no medio maratón, quedando unicamente 50 das prazas dispoñíbeis sen cubrir na distancia curta e enchéndose por completo a de 21.097 metros. Participación de deportistas de elite As probas desenvolveranse nun circuíto urbano, fechado ao tráfico e sobre asfalto, no que cada quilómetro estará sinalizado visualmente. A saída será na Ponte de Santiago e rematará nas pistas de atletismo do CGTD, onde as e os atletas correrán pola rúa 1 das mesmas, para dar case unha volta completa e atravesar a liña de meta. Nas dúas carreiras confirmaron a súa presenza grandes figuras do deporte. Na proba de 10 km estarán Carlos Porto, atleta vigués fondista e mediofondista, campión na distancia curta en 2019, vixente campión galego nos 3.000 metros e subcampión galego absoluto de 1.500 metros; Adrián Lago Tizón, atleta vigués fondista e mediofondista que volve competir despois de un ano de parada; tamén o vallisoletano Víctor Alonso e María Ángeles Castro Rosales. A distancia longa contará con deportistas de máximo nivel como Carlos Villamor, atleta internacional en categoría xuvenil; Álvaro Prieto, fondista e vixente subcampión do Medio Maratón de Pontevedra; Manuel Hurtado, atleta e adestrador da Ximnástica, un dos fondistas de máis renome galego e o deportistas que máis veces gañou a proba, resultando campión en 2012, 2013 e 2015 e quedando segundo en 2014 e en 2018; Edymar Brea, vixente campioa do medio maratón e Sara Castillo, terceira na edición realizada en 2020. Tamén ten previsto acudir á cita a medalla de bronce no Europeo sub23 de 20 km marcha, Antía Chamosa.


Summary: O músico e escritor emprende este sábado unha viaxe de amizade literaria que o levará tamén por Pontevedra e A Coruña.

O escritor, músico e xornalista Xurxo Souto está, segundo afirma, de "humilde" celebración para lembrar os seus 20 anos de relación coa literatura. Por este motivo percorrerá parte do país visitando algúns dos lugares que coñeceu grazas aos libros. "Non quero falar dos libros, a miña idea é reivindicar ese tecido de amizade que fun coñecendo grazas ao feito de escribir libros", explica en conversa con Nós Diario. A proposta comezará este sábado por Lugo (Vello Cárcere, 12 horas) da man da asociación Cultura do País e continuará o 9 de marzo en Pontevedra (Libraría Paz, 19.30 horas) e pola Coruña o 10 do mesmo mes (AAVV da Agra do Orzán, 20 horas). Rede de amizades e algunha complicidade En cada un dos lugares contará coa participación de amizades convidadas, persoas que teñen inquedanzas en común "polos libros e a literatura". No caso de Lugo estará acompañado de Antón Díaz, músico dos Papaqueixos e Ulträqäns, na que se agarda como "unha conversa, con algunha cantarea, para compartir historias de Pangalaica e de O Retorno dos Homes Mariños" e mesmo falar "dese Lugo rabudo que dos 90". Souto indica tamén que farán "unha crónica do Amaro navegante, feito extraordinario: 111 anos despois, volveu a romaría das galegas e dos galegos en Lisboa". Unha experiencia que, recoñece a este xornal, procede "dos camiños invisíbeis que nos trae a literatura". E a música que non vai faltar tampouco ao lembrar a colaboración con Cultura do País e o himno que lles fixo unha das veces que estivo na cidade a muralla. En Pontevedra pensa reivindicar "coa canción que fixemos na Banda Xangai, que a illa de Tambo foi felizmente cedida á veciñanza". Na Coruña asegura que contará "con moitas complicidades" que, como no resto de lugares, forman parte do seu universo literario.


Summary: A Mesa Galega de Educación no Rural, integrada por CIG Ensino, CCOO Ensino, STEG, FETE-UGT, CSI-F, AS-PG, Nova Escola Galega e Asociación socio-educativa Antonio Gandoy critica o abandono do goberno galego e reclama a elaboración dun plan específico de educación para o rural.

A través dun documento presentado hoxe cuarta feira en Compostela, representantes da Mesa Galega de Educación no Rural reclamaron unha atención específica que fite atención sobre o abandono do ensino no rural e esixiron a elaboración dun plan específico que atenda as súas necesidades. Fronte ao dominio dos criterios económicos que se utilizan como argumento para impoñer recortes no ámbito educativo, a Mesa esixe que se primen "os dereitos da infancia a recibir atención educativa no seu medio durante as primeiras etapas, como forma de dignificar o mundo rural, chave para reverter o proceso de abandono e despoboamento". Alén de recoñecer os proxectos pedagóxicos que naceron en escolas rurais, a Mesa recoñece que é nese ámbito onde se atopan as nosas raíces como pobo, co cal o seu recoñecemento ten que estar "presente nas accións educativas do país". Reverter o proceso de despoboamento Esixen do goberno galego a elaboración dun plan de educación específico para o rural que non estea alleo a outro de desenvolvemento socioeconómico no que se terían que implicar distintas consellarías co obxectivo de reverter o tráxico proceso de despoboamento. O plan incluiría, ademais da elaboración dun mapa escolar galego, a necesidade de fornecer ás escolas rurais de medios humanos e materiais que garantan unha educación de calidade, con especialistas en educación infantil e primaria ademais de persoal de apoio pertinente. "A poboación rural non é de segunda categoría e merece os servizos educativos en igualdade respecto do resto da poboación: por ser rural non deixa de pagar os impostos que sosteñen a satisfacción do dereito básico da educación, adaptada ás necesidades do territorio", sinalan. Defende o plan o proxecto educativo Preescolar na Casa como acaído "na procura e mellora das prácticas parentais" e piden que se tome como referencia para reformular a atención educativa á etapa 0-6, integrando no sistema o ciclo 0-3, formulada desde "unha perspectiva global e comunitaria coa familia". Manter as escolas unitarias e acelerar a extensión da rede de CRAs son outras das demandas entre as que se inclúen a necesidade de asumir un novo modelo de escola heteroxénea "un novo perfil de escola pequena e de centro adaptado ao rural cunha apropiada organización e unha debida dotación compensatoria de profesorado e de todo tipo de recursos pedagóxicos". Neste sentido son varias as medidas encamiñadas a que se manteña a rede de ensino público no rural, freado o peche de centros e a redución de unidades, mantendo a ESO e adecuando BAC e FP á realidade rural. Un transporte de calidade e a gratuidade dos comedores escolares son outras das medidas nas que a Mesa incide e que xa defenderan as Asociacións de Nais e Pais de toda Galiza na súa primeira asemblea celebrada en Lugo, na que a preocupación pola desfeita do mundo rural tamén quedou á vista. A Mesa incide aínda nunha serie de medidas co fin de que o sistema educativo responda á especificidade do mundo rural, se insira nel e implique á comunidade á participación, iniciativas que pide que se recollan nos Proxectos Educativos de Centro. "Non renunciamos nin renunciaremos tampouco ao mellor que a nosa sociedade merece nin ao que os máis sobresaíntes estudos e experiencias en pedagoxía e ciencias da educación marcan como meta; por moito que se nos fale de crises, recortes e demais estratexias destinadas a acabar co ensino público, favorecer ao privado, empobrecer a sociedade e enriquecer os petos do gran capital", manifestan como conclusión dun documento no que tamén participaron ademais das organizacións da Mesa, Movementos de Renovación Pedagóxica, Anpas do Rural e profesorado da Universidade.


Summary: Os socialistas logram 157 câmaras (Lisboa incluída) por 96 do PSD, 9 dos comunistas e 6 da direita (CDS).

António Costa logra a sua primeira vitória á fronte do Partido Socialista após o actual primeiro-ministro ter ficado em segundo lugar nas legislativas de 2015. O PS obteve 41,3% dos votos e 157 câmaras municipais, entre elas repetem em Lisboa (Fernando Medina atingiu 40% dos apoios). Nove das cámaras ganhou-lhas á CDU (coligação de comunistas e verdes). Estavam chamadas a votar 9,5 milhões de pessoas para escolherem 308 alcaldes e mais de 3.000 presidentes de juntas de distrito. A abstenção esteve em 44,6%. De por parte, a outra face das autárquicas é o PSD (centro-direita) que afundiu nas principais cidades do país. De facto, Braga e Cascais passam a serem os seus feudos mais importantes. Obteve 25% dos votos e 78 câmaras, 38 menos que há quatro anos. Em Lisboa, a sua candidata apenas chegou a 15 por cento dos votos, ficando terceira. Na segunda cidade portuguesa, Porto, repete mandato o independente Rui Moreira. Os comunistas tiveram o pior resultado da sua história em umas autárquicas. Logra 9,2% de votos e perde 9 câmaras ao ficar com 24. Entre as que perde, históricas como a de Almada. O Bloco de Esquerdas fica como estava: tinha zero alcaldes


Summary: A Federación de Libreiros de Galiza decidiu non aplicar a subida do IVE ao material escolar até o 15 de outubro, unha vez pasado o inicio do curso. Unha medida que toman despois de comprobar que se estaban a facer mercas masivas para evitar o pagamento da subida imposta polo goberno do 4 ao 21%.

Arredor do 95% das librarías galegas se estima que non subirán o IVE do material escolar a comezos do curso.Mediante un cartel identificaranse os establecemenos que se acollan a esta recomendación da Federación de Libreiros de Galiza. A entidade que agrupa a representantes das librarías galegas sinalou que chegan a tomar esta medida unha vez se detectou a compra masiva de material escolar co fin de fuxir da suba imposta polo goberno. As librarías asumirán a suba até o 15 de outubro, unha vez pasado o periodo de volta ao colexio. A aplicación do 4 ao 21% do IVE realízase en todo o Estado pero a federación galega é a primeira que exime aos seus clientes do pagamento ate un mes e medio despois do que tería que ser a súa aplicación. Despois de dar carpetazo á gratuidade dos libros de texto, a noticia da eliminación da redución do IVE dos materiais escolares como libretas, folios ou bolígrafos provocara o malestar das persoas máis afectadas, de maneira especial, as agrupacións de anpas. A través da deputada Carme Adán, o BNG presentara en xullo no Parlamento Galego unha interpelación na que instaba ao goberno de Feijoo a valorar o impacto social e económico da subida do IVE nos materiais escolares e demandaba actuacións para frear as consecuencias no inicio do curso. Reclamaba do goberno de Feijóo que non se aplicara a medida e que, de non "ter valentía para o facer" que desenvolvera actuacións encamiñadas a que nenos e nenas que vivan en casas con dificultades económicas podan acceder ao material escolar preciso para o novo curso. O goberno de Feijoo non anunciou ningunha das dúas posibilidades e é agora a Federación de Libreiros a que decide tomar a decisión de librar á familia da subida do IVE a inicios do curso.


Summary: O comité de expertos do Consello de Europa considera que o 'decreto de plurilingüismo' do goberno de Feijóo entra en contradición cos acordos contemplados na Carta Europea das Linguas.

O Consello de Europa insta "encarecidamente" á Xunta a que impulse o galego no ensino. É o que pide o Comité de Expertos do Consello de Europa para a Carta Europea das Linguas (tratado internacional ratificado polo Estado Español ), que vén de facer publico o seu 4º informe sobre o cumprimento da Carta da Carta no Estado Español. Este documento, lembra a Mesa pola Normalización Lingüística, foi avaliado polo Consello de Ministros do Consello de Europa que á súa vez instou ás autoridades españolas e galegas a cumpriren os acordos que sinala a Carta. Para A Mesa, o Consello de Europa reafírmase nas conclusións que xa emitira no anterior periodo, publicado en 2012, "considerando que os acordos sobre o tratado internacional non está cumpridos nin na educación infantil, nin na primaria, nin na secundaria, en relación ás limitacións impostas polo Decreto 79/2010 ao uso do galego no ensino". Sinalan nesta liña que o obxectivo de reducir a presenza do galego a un terzo "entra claramente en contradición cos compromisos escollidos polas autoridades de acordo coa Carta que esixe a educación predominantemente en galego". Así, inciden en que a educación trilingüe (unha das 'obsesións' de Feijóo) non debe "acetar negativamente a protección e promoción" do galego. Xustiza No documento hai outras recomendacións e propostas. Así, por exemplo, o Comité de expertos e o Consello de Ministros instan os gobernos estatal e autonómico a modificaren a lexislación para dar efectivo cumprimento ao uso do galego na xustiza e na administración. Para A Mesa, a Xunta de Galiza non pode continuar "facendo ouvidos xordos" ao que lle está a dicir "non só a sociedade galega, senón tamén organismos da relevancia do Consello de Europa". Marcos Maceira, presidente da MNL; afirma que este informe "demostra máis unha o nivel de agresividade contra o galego que se acadou na etapa actual da Xunta". "A política lingüística da Xunta é un ataque continuado ao galego, nomeadamente no ensino, aínda que non só"., sinalou, e instou Feijóo a "mudar radicalmente o rumo". Para a Mesa "a Carta Europea é un "deses acordos incumpridos que compre activar xa para garantir o galego no ensino, na administración, na xustiza, nos medios de comunicación ou nas relacións de consumo".


Summary: A Confederación Anpas Galegas insta á Consellaría de Educación a definir con claridade as posibilidades de "avance" no terceiro trimestre para non prexudicar o alumnado.

A Confederación Anpas Galegas considera que as instrucións dadas a coñecer onte pola Ministra de Educación, Isabel Celáa, sobre a terceira avaliación e a fin de curso atenden, en xeral, ás solicitudes que tanto as Anpas públicas da Galiza como os sindicatos maioritarios do sector lle trasladaron esta mesma semana á Administración galega. "A ministra deixou bastante claro que o acordo xeral fixa a avaliación case exclusiva dos dous primeiros trimestres como avaliación conxunta do curso, de forma que se aprobaches esas dúas etapas, tes o curso superado. E o terceiro trimestre só pode servir para mellorar a nota, nunca para empeorala" resume Fernando Lacaci, presidente da Confederación Anpas Galegas. O curso académico rematou Desta forma, engade, a conclusión que se pode tirar é que o curso académico rematou o 12 de marzo, que o último trimestre resérvase para o reforzo, o repaso e a recuperación daquelas materias que o alumnado pode ter pendentes. Neste contexto é onde as Anpas recoñecen a súa maior preocupación, por iso lle reclaman á Consellaría de Educación que clarifique con detalle "o que se vai facer" no caso galego. Avance de contidos "No marco estatal queda moi desdebuxado cal é a posición a respecto da evolución da terceira avaliación. O acordo permite que se avancen contidos, ademias doutras actividades de repaso e reforzo", explica Lacaci. "Esta posibilidade vaise facer de forma discriminatoria porque as eivas de conectividade que non se resolveron nun mes non se van solucionar en mes e medio". En conversa con Nós Diario, o presidente da Confederación Anpas Galegas amósase preocupado por que triunfe unha falsa sensación de avance. " Con que haxa unha soa crianza que non poida seguir o ritmo, ese ritmo non serve. Ou estamos todas ou non está ninguén", recalca, para incidir na necesidade de que a Consellaría de Educación defina un plan específico, sempre en beneficio do alumnado, tendo en conta as materias que non foron accesíbeis para volvelas impartir o curso que vén. "Se non o facemos corremos un risco en enorme" Programa de reforzo Fernado Lacaci rexeita o Programa Proa, de reforzo ao que se referiu a Ministra Celáa, aínda sen desenvolver. "O que hai que facer é investir fondos públicos en infraestruturas estábeis, en contratar persoal para que haxa a posibilidade de desdobramentos e apoios educativos nas aulas e para que haxa profesorado de apoio ás necesidades especiais de forma permanente". Doutra banda, advirte da necesidade de coñecer a conectividade real do alumnado galego e as causas da falta de conexión para atender a teledocencia. "Non responden só a problemas de tecnoloxía, de autonomía ou de accesibilidade". Segundo di Lacaci, existe unha fenda emocional que non se está considerando. Familias con dificultades económicas, con profesións de risco, con persoas enfermas… "Sen coñecer este escenario con detalle, manter a ilusión de que estamos avanzando é amparar a discriminación a boa parte do alumnado". O papel da Consellaría A Confederación Anpas Galegas urxe a Administración a facer propostas baseadas nas circunstancias variábeis do alumnado e na capacidade adaptativa do ensino para darlles a atención que requiren. "Para que queremos unha Consellaría de Educación senón? Unha vez dentro do marco excepcional que nos trouxo o novo coronavirus, deuse nunha nova normalidade. A Consellaría non fixo máis que esperar pacientemente a ver que pasaba, cando debería ter formulado diferentes plans para distintos escenarios. Está perdendo o tempo e facéndolle perder o tempo a moitas familias galegas".